Njemačka trenutačno traži više od milijuna radnika i nema dvojbe, ako se stanje u ovoj državi ne promijeni, da će mnogi hrvatski građani i dalje tražiti svoje radno mjesto u toj zemlji u kojoj za samo pet godina rada obični radnik može zaraditi 300 eura mirovine, a takvu mirovinu imao bi da u Hrvatskoj odradi cijeli radni vijek!

Stoga se danas ne iseljavaju samo mladi nego i ljudi od 50 i više godina svjesni da je prosječna mirovina u Hrvatskoj oko 2300 kuna i da je u Njemačkoj mogu zaraditi za 5 godina, a kod nas za taj iznos rade cijeli život. Njemačka najveći broj radnika traži u prerađivačkom sektoru, prometu, logistici te potom u građevini, trgovini, sektoru usluga.

Samo promatramo

Samo se lani u tu zemlju iselilo 56.000 hrvatskih građana prema podacima iz tamošnjeg Saveznog ureda za statistiku. Krajem 2016. tako su u Njemačkoj živjele 332 tisuće naših državljana. Demograf Stjepan Šterc ističe da će Njemačka i dalje trebati milijun radnika godišnje, dok EU nedostaje pet milijuna radnika godišnje.

– Naravno da će ponude poput ove iz Njemačke i dalje prazniti prostor Hrvatske to više što mi ništa ne činimo da zadržimo radnike, nego samo promatramo što se događa. Nomenklature na vlasti nastoje zadržati vlast, a nismo ni pokušali napraviti radikalne reforme, nemamo koncept zapošljavanja mladih ni njihova zadržavanja uz poticaje u ruralnim područjima. Očekivano je da će i dalje zapadna i sjeverna Europa prazniti jugoistočnu i uzimati radnu snagu. Nije to, naravno, dobro za nas jer imamo niske mirovine, nesređeno društvo i gospodarstvo i ljudima se više isplati otići na nekoliko godina van i zaraditi mirovinu pa se vratiti u Hrvatsku. Ali vraćat će se ljudi koji su otišli s 50 i više godina raditi u Njemačku jer tamo neće moći živjeti od te mirovine, a pitanje je hoće li se vratiti mladi koji su se iselili s 30 godina – kaže Šterc.

Jedini lijek veće plaće

Zbog svega toga u Hrvatskoj će se samo povećavati staračko stanovništvo, mirovine će očekivano biti sve tanje jer imamo mali broj radnika koji uplaćuje doprinose, a povratnici koji se vrate u mirovini koristit će zdravstveni sustav kao i svi koji su cijeli život izdvajali za njega.

– Jedini pravi lijek da bismo zadržali radnike u Hrvatskoj jest povećanje plaća, povećanje zaposlenosti i sigurnost radnog mjesta jer mladi ljudi koji rade na određeno ne mogu planirati život ovdje s malim plaćama pa će radije onda otići van gdje mogu zaraditi daleko više novca – kaže Krešimir Sever, čelnik Nezavisnih hrvatskih sindikata.

Dok se to ne dogodi, hrvatski građani i dalje će ići u Njemačku ili Irsku, u kojoj nakon 10 godina staža mogu zaraditi minimalnu državnu mirovinu. Izračuni naših iseljenika u Irskoj pokazuju da mogu računati na minimalno 500 eura mirovine nakon 10 godina rada.